FI Euroopan unionin virallinen lehti L 324/5

KOMISSION ASETUS (EY) N:o 2015/2005,

annettu 9 päivänä joulukuuta 2005,

AKT-maista peräisin olevien banaanien tuonnista banaaneista kannettavista tulleista annetulla neuvoston asetuksella (EY) N:o 1964/2005 avatussa tariffikiintiössä vuoden 2006 tammi- ja helmikuussa

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon banaaneista kannettavista tulleista 29 päivänä marraskuuta 2005 annetun neuvoston asetuksen (EY) N:o 1964/2005 (1) ja erityisesti sen 2 artiklan,

sekä katsoo seuraavaa:

(1) Asetuksen (EY) N:o 1964/2005 1 artiklan 2 kohdassa säädetään, että kunkin vuoden 1 päivänä tammikuuta, alkaen 1 päivästä tammikuuta 2006, avataan tulliton 775 000 tonnia nettopainoltaan oleva yksipuolinen tariffikiintiö AKT-maista peräisin olevien banaanien (CN-koodi 0803 00 19) tuontia varten.

(2) AKT-maista peräisin olevien banaanien tuontiin sovellettavan, 29 päivänä marraskuuta 2005 annetussa asetuksessa (EY) N:o 1964/2005 säädetyn tariffikiintiön hallinnointiin tarvittavia välineitä ei saada otettua käyttöön ajoissa ennen 1 päivää tammikuuta 2006. Sen vuoksi komission on otettava käyttöön väliaikaisia toimenpiteitä tuontitodistusten myöntämiseksi vuoden 2006 tammi- ja helmikuulle, jotta voidaan turvata yhteisön hankinnat, varmistaa AKT-maiden kanssa käytävän kaupan jatkuvuus ja välttää kauppavirtojen häiriöt. Nämä toimenpiteet eivät estä myöhemmin vuonna 2006 vahvistettavien yksityiskohtaisten sääntöjen soveltamista.

(3) Näihin väliaikaisiin toimenpiteisiin kuuluen on aiheellista säätää tuontitodistusten myöntämisestä yhteisöön asettautuneille toimijoille, jotka ovat tapauksesta riippuen saaneet viitemäärän perinteisinä toimijoina, vuotuisen määrän ei-perinteisinä toimijoina banaanialan yhteisestä markkinajärjestelystä 13 päivänä helmikuuta 1993 annetun neuvoston asetuksen (ETY) N:o 404/93 (2) 18 artiklan 1 kohdassa tarkoitettuihin A-/B- tai C-kiintiöihin osallistumisen nojalla tai perinteisinä taikka ei-perinteisinä toimijoina vuotta 2005 koskevista siirtymätoimenpiteistä banaanien yhteisöön tuonnin osalta Tšekin, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian liittymisen johdosta 29 päivänä lokakuuta 2004 annetussa komission asetuksessa (EY) N:o 1892/2004 (3) vahvistetun lisämäärän puitteissa ja jotka ovat tosiasiallisesti tuoneet vuoden 2005 kuluessa AKT-maista peräisin olevia banaaneja. Näiden toimenpiteiden väliaikaisuudesta johtuen uusien toimijoiden, jotka eivät ole aiempina vuosina olleet rekisteröityneitä, jättämiä hakemuksia ei pitäisi ottaa vastaan.

(4) Vuoden 2006 tammi- ja helmikuussa käytettävissä olevien määrien jako eri toimijaryhmille olisi tehtävä AKT-maista peräisin olevien banaanien yhteisön vuoden 2005 hankintoja koskevien tietojen perusteella. Hankintamäärä oli 750 000 tonnia C-kiintiössä, joka on varattu mainittua alkuperää oleville banaaneille. Määrä oli 15 000 tonnia A/B-kiintiöissä, jotka on varattu kaikille kolmansille maille. Lisäksi 10 000 tonnia mainittua alkuperää olevia banaaneja on saatettu vapaaseen liikkeeseen uusissa jäsenvaltioissa.

(5) Niiden toimijoiden osalta, jotka ovat saaneet vuodeksi 2005 AKT-maista peräisin olevien banaanien tuonnin perusteella määritetyn viitemäärän tai vuotuisen määrän 750 000 tonnin C-kiintiössä, todistukset voidaan myöntää vuoden 2005 osalta ilmoitetun viitemäärän tai vuotuisen määrän perusteella.

(6) Niiden toimijoiden osalta, jotka ovat saaneet vuodeksi 2005 viitemäärän tai vuotuisen määrän joko A/B-kiintiöissä tai asetuksessa (EY) N:o 1892/2004 vahvistetun siirtymäkauden lisämäärän puitteissa kaikista kolmansista maista eikä erityisesti AKT-maista peräisin olevien tuotteiden tuonnin perusteella, olisi säädettävä, että todistushakemuksiin on liitettävä todiste AKT-maista peräisin olevien tuotteiden tosiasiallisesta tuonnista vuonna 2005. Olisi ehkäistävä sellaisten hakemusten jättäminen, jotka koskevat määriä, jotka eivät liity kyseistä alkuperää olevien tuotteiden tuontiin vuonna 2005. Hallinnoinnin ja valvonnan turvaamiseksi hakemusten toimijakohtaista lukumäärää olisi rajoitettava.

(7) Kaupan sujuvuuden parantamiseksi ja suuremman joustavuuden tarjoamiseksi toimijoille olisi syytä olla vahvistamatta ylärajaa määrälle, jota jätettävä hakemus voi koskea.

(8) Olisi säädettävä, että todistukset myönnetään suhteessa haettuihin määriin käyttäen samanaikaisen tarkastelun menetelmää.

(9) Sen vuoksi olisi annettava tarvittavat yksityiskohtaiset säännöt.

(10) Jotta todistushakemukset voitaisiin jättää ajoissa, tämän asetuksen olisi tultava voimaan viipymättä.

(11) Tässä asetuksessa säädetyt toimenpiteet ovat banaanin hallintokomitean lausunnon mukaiset,

ON ANTANUT TÄMÄN ASETUKSEN:

I OSASTO

Yleiset säännökset

1 artikla

Kohde

Tässä asetuksessa vahvistetaan edellytykset, jotka koskevat asetuksen (EY) N:o 1964/2005 1 artiklan 2 kohdassa tarkoitetussa tariffikiintiössä tuotavien, AKT-maista peräisin olevien CN-koodiin 0803 00 19 kuuluvien banaanien tuontitodistusten myöntämistä vuoden 2006 tammi- ja helmikuussa.

2 artikla

Vuoden 2006 tammi- ja helmikuussa käytettävissä olevat määrät

Vuoden 2006 tammi- ja helmikuussa:

— on käytettävissä 135 000 tonnin määrä tuontitodistusten myöntämiseksi II osastossa tarkoitetuille toimijoille; tämän alatariffikiintiön järjestysnumero on 09.4160,

— on käytettävissä 25 000 tonnin määrä tuontitodistusten myöntämiseksi III osastossa tarkoitetuille toimijoille; tämän alatariffikiintiön järjestysnumero on 09.4162.

II OSASTO

Asetuksen (ETY) N:o 404/93 18 artiklan 1 kohdan c alakohdassa tarkoitetussa C-kiintiössä vuoden 2005 osalta rekisteröidyt toimijat

3 artikla

Todistushakemusten jättäminen

Kukin komission asetuksen (EY) N:o 896/2001 (4) 3 artiklan 3 kohdassa tarkoitettu perinteinen C-toimija ja saman asetuksen 7 artiklan 1 kohdassa tarkoitettu ei-perinteinen C-toimija voi jättää vuoden 2006 tammi- ja helmikuun osalta yhden tai useamman tuontitodistushakemuksen, jonka määrä on tapauksen mukaan enintään:

— vuoden 2005 osalta C-kiintiössä vahvistetusta ja asetuksen (EY) N:o 896/2001 5 artiklan 4 kohdan mukaisesti ilmoitetusta viitemäärästä, kun kyseessä on perinteinen C-toimija,

— vuoden 2005 osalta C-kiintiössä vahvistetusta ja asetuksen (EY) N:o 896/2001 9 artiklan 3 kohdan mukaisesti ilmoitetusta määrästä, kun kyseessä on perinteinen C-toimija.

Todistushakemusten ja todistusten 20 kohdassa on oltava maininta ”todistus – asetus (EY) N:o 2015/2005 – II osasto”.

III OSASTO

Muut toimijat

4 artikla

Todistushakemusten jättäminen

1. Yhteisöön asettautuneet toimijat, jotka on rekisteröity asetuksen (ETY) N:o 404/93 18 artiklan 1 kohdassa tarkoitettujen A/B-kiintiöiden tai asetuksessa (EY) N:o 1892/2004 vahvistetun lisämäärän perusteella ja jotka ovat vuonna 2005 saattaneet vapaaseen liikkeeseen AKT-maista peräisin olevia banaaneja, voivat jättää ainoastaan yhden tuontitodistushakemuksen 2 artiklan toisessa luetelmakohdassa vahvistetun määrän puitteissa.

2. Todistushakemukseen on liitettävä jäljennös vuonna 2005 AKT-maista peräisin olevien banaanien tuontiin käytetyistä AGRIM-todistuksista, jotka on asianmukaisesti luettu kiintiöön, sekä todiste komission asetuksen (ETY) N:o 2220/85 (5) III osaston mukaisen vakuuden (150 euroa tonnilta) asettamisesta.

3. Todistushakemusten ja todistusten 20 kohdassa on oltava maininta ”todistus – asetus (EY) N:o 2015/2005 – III osasto”.

IV OSASTO

Yhteiset säännökset

5 artikla

Hakemusten jättäminen

1. Perinteisen toimijan on jätettävä tuontitodistushakemukset viitemäärän vahvistaneen jäsenvaltion toimivaltaiselle viranomaiselle ja ei-perinteisen toimijan sen jäsenvaltion toimivaltaiselle viranomaiselle, jossa toimija on rekisteröity, 14 ja 15 päivänä joulukuuta 2005, ja hakemukseen on liitettävä todiste asetuksen (ETY) N:o 2220/85 III osaston mukaisen vakuuden (150 euroa tonnilta) asettamisesta.

2. Hakemuksia, joita ei ole jätetty 3 ja 4 artiklan mukaisesti, ei voida käsitellä.

6 artikla

Todistusten myöntäminen

1. Jäsenvaltioiden on ilmoitettava komissiolle viimeistään 19 päivänä joulukuuta 2005 erikseen tieto kokonaismäärästä, jota koskevia hyväksymiskelpoisia hakemuksia on jätetty toisaalta II osastossa tarkoitettujen ja toisaalta III osastossa tarkoitettujen toimijoiden osalta.

2. Komissio vahvistaa tarvittaessa kuhunkin II osastossa tarkoitettujen toimijoiden todistushakemukseen sovellettavan vähennyskertoimen ja kuhunkin III osastossa tarkoitettujen toimijoiden todistushakemukseen sovellettavan vähennyskertoimen ottaen huomioon 1 kohdan mukaisesti tehdyt ilmoitukset ja 2 artiklassa vahvistetut määrät.

3. Toimivaltaisten viranomaisten on myönnettävä tuontitodistukset viipymättä soveltaen tarvittaessa 2 kohdassa tarkoitettuja vähennyskertoimia.

4. Kun 3 kohtaa sovellettaessa todistus myönnetään haettua määrää pienemmälle määrälle, 4 artiklan 3 kohdassa tarkoitettu vakuus on vapautettava viipymättä myöntämättä jääneen määrän osalta.

V OSASTO

Loppusäännökset

7 artikla

Todistusten voimassaoloaika ja kiintiöön lukeminen

1. Tuontitodistukset ovat voimassa vapaaseen liikkeeseen luovutusta varten 1 päivästä tammikuuta7 päivänä huhtikuuta 2006.

2. Määrät, joita koskevat todistukset on käytetty tämän asetuksen nojalla, otetaan huomioon asetuksen (EY) N:o 1964/2005 1 artiklan 2 kohdassa säädettyä tariffikiintiötä hallinnoitaessa, ja ne luetaan tarvittaessa niihin määriin, jotka myönnetään myöhemmin toimijoille vuodelle 2006 kyseisen tariffikiintiön hallinnoinnin yhteydessä.

8 artikla

Ilmoitukset

Jäsenvaltioiden on ilmoitettava komissiolle viimeistään 31 päivänä tammikuuta 2006 määrät, joille todistuksia on myönnetty, erottaen selvästi toisistaan II osastossa tarkoitetuille toimijoille myönnetyt määrät ja III osastossa tarkoitetuille toimijoille myönnetyt määrät.

9 artikla

Voimaantulo

Tämä asetus tulee voimaan päivänä, jona se julkaistaan Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 9 päivänä joulukuuta 2005. Komission puolesta Mariann FISCHER BOEL Komission jäsen

(1) EUVL L 316, 2.12.2005, s.1.

(2) EYVL L 47, 25.2.1993, s. 1. Asetus sellaisena kuin se on viimeksi muutettuna vuoden 2003 liittymisasiakirjalla.

(3) EUVL L 328, 30.10.2004, s. 50.

(4) EYVL L 126, 8.5.2001, s. 6. Asetus sellaisena kuin se on viimeksi muutettuna asetuksella (EY) N:o 838/2004 (EUVL L 127, 29.4.2004, s. 52).

(5) EYVL L 205, 3.8.1985, s. 5. Asetus sellaisena kuin se on viimeksi muutettuna asetuksella (EY) N:o 673/2004 (EUVL L 105, 14.4.2004, s. 17).